Broer sewe jaar later ook op plaas aangevalWimpie en Sunet Oosterhuis, saam met Sunet se seun, Frits Barnard. Foto: Verskaf. Jaco Oosterhuis (51), ŉ boer van Delmas in Mpumalanga, staan vandag langs sy ouer broer se hospitaalbed nadat hy Woensdagaand tydens ŉ plaasaanval erg aangerand en geskiet is, sewe jaar nadat Jaco self só ŉ nare ervaring oorleef het. In die jongste voorval is Wimpie Oosterhuis (54), wat naby Delmas in Leandra boer, en sy vrou Sunet, Woensdagaand op hul plaas aangeval. Jaco het Donderdag aan Maroela Media gesê Wimpie en Sunette het omstreeks 20:00 by hul plaashuis aangekom waar hulle deur drie of vier aanvallers ingewag is. “My broer se motorhuis is sowat 30 m van die huis af. Hy het sy voertuig stilgehou om die deur oop te maak toe die aanvallers hom oorval het,” het Jaco gesê. “Hulle het hom geskop en geslaan en aangedring op geld.” Sunette is ook aangerand. Die egpaar is buite die huis vasgebind terwyl die aanvallers die huis geplunder het. Teen Donderdag het familielede vasgestel die aanvallers het onder andere gevlug in die egpaar se bakkie met ŉ televisiestel, ŉ skootrekenaar en selfone. “My broer was nog nie weer by die huis om presies te weet wat alles vermis word nie,” het Jaco verduidelik. “Toe die aanvallers vlug het hulle hulself losgewikkel en in hul ander voertuig na bure gery om hulp te ontbied.” Die egpaar se bakkie is later naby Eendracht opgespoor. Wimpie is na die Mediclinic Highveld in Trichard naby Secunda geneem waar hy ŉ operasie ondergaan het. Hy was steeds in die operasiesaal toe Maroela Media gebel het. “Die suster het genoem dat daar skrapnel aan sy arm is, so buiten dat hy aangerand is, vermoed ons dat hy ook geskiet is,” het Jaco gesê. Hy het gesê sy Wimpie was baie deurmekaar toe hulle vinnig gesels het. “Ek vermoed hy het harsingskudding. Hy kan nie presies alles onthou wat gebeur het nie.” Jaco het gesê Sunette is getraumatiseerd maar “oraait”. Jaco het self in Maart 2008 ook ŉ plaasaanval oorleef. Hy is in die vroeë oggendure deur drie mans in sy huis op sy mielieplaas naby Delmas oorval. Hy was omstreeks 01:30 in sy bed toe hulle hom met ŉ panga oor die kop en gesig geslaan het. Hy is in die linkerbors geskiet toe hy teen sy aanvaller teruggeveg het. Die koeël het sy hart rakelings gemis. Sy gesin was saam met hom in die huis, maar is ongedeerd. Die aanvallers het weggehardloop sonder om iets te steel. “Tot nou toe is niemand nog in hegtenis geneem nie. Ek wag nou nog dat die polisie my verklaring moet kom afneem,” het hy gesê. “Ek gaan die saak nie hier laat nie. Dit is tyd dat daar iets daadwerkliks aan plaasaanvalle gedoen word, om net te praat help niks nie,” het hy vasberade gesê.